《正月五日从德俭大夫游卢山圣境坐中作以纪一时异事》
宋代·守亿

明庭事业青云上，暂屈鸣弦非所望。闻有灵踪在境中，何从挥鞭时一访。

石路盘纡入道家，老松偃蹇枝槎枒。昔年煮药卢童子，尝闻白日乘云霞。

红尘不到神仙窟，殿宇荒凉古突兀。海近幽深春未来，寒风吹池水生骨。

厚冰无文印沈冥，一泓斜卧云母屏。屏底有物色如玉，隐隐结就浮图形。

澄澄照眼琉璃莹，还同倒影落明镜。殆非人巧出天工，聋俗安知凡与圣。

吾皇德泽被四夷，产此正是兴龙时。画图难展丹青手，聊作升平瑞应诗。

作者简介：守亿，姓未详，号野逸子，锡山（今江苏无锡）人。哲宗绍圣五年（一○九八）正月五日曾与徐三畏、任广同游黄县卢山延真观。事见《山左金石志》卷一七。